Højesteret ændrer landsrettens ophævelse og fastsætter erstatning og godtgørelse for tort i sag om mishandling og blufærdighedskrænkelse
Ret: Højesteret (3. instans)
Faggruppe: Civilsag — Øvrige sager
Sagsemner: Erstatning uden for kontrakt;

/

Godtgørelse i anledning af strafbare krænkelser

Dom afsagt den 4. september 2009.

Sag 428/2008

Forurettede 1 ved værge Forurettede 2
mod
Tiltalte

Godtgørelse i anledning af strafbare krænkelser

Tiltalte var blevet dømt for mishandling efter straffelovens § 245, stk. 1, ved næsten dagligt
over en periode af mere end 2½ år at have udsat sin steddatter Forurettede 1, der da var 5 - 8 år,
og som boede hos ham, for systematisk vold som beskrevet i anklageskriftet. Tiltalte var
endvidere blevet dømt for et forhold af blufærdighedskrænkelse begået over for Forurettede 1,
da hun var 8 år.

Forurettede 1 havde imidlertid ikke ved landsrettens ankedom fået medhold i et krav om, at
Tiltalte skulle betale godtgørelse i anledning af krænkelserne. Med Procesbevillingsnævnets
tilladelse indbragte hun særskilt landsrettens bestemmelse om afslag på krav om godtgørelse.

Højesteret fandt, at den udøvede vold må have medført alvorlig utryghed og angst hos
Forurettede 1, og at volden efter sin karakter også havde været egnet til at påføre hende en
længerevarende psykisk belastning. Der var herefter grundlag for at tilkende Forurettede 1 en
godtgørelse i medfør af erstatningsansvarslovens § 26, stk. 3, hvorefter den ansvarlige for en
krænkelse begået ved en forbrydelse, der har indebåret et særligt groft indgreb mod en andens
person eller frihed, skal betale den forurettede en godtgørelse. Højesteret fandt endvidere, at der
efter den begåede blufærdighedskrænkelses karakter var grundlag for at tilkende Forurettede 1
tortgodtgørelse, jf. erstatningsansvarslovens § 26, stk. 1, jf. stk. 2.

Højesteret fastsatte samlet godtgørelsen til 20.000 kr.

Højesteret ændrede dermed landsrettens dom, men stadfæstede byrettens dom.